Forslag til RÅDETS AFGØRELSE om den holdning, som EU skal indtage i AVS-EF-Ministerrådet vedrørende en afgørelse om brugen af reserven under rammebeløbet for langsigtet udvikling og midler fra investeringsfaciliteten under 9. Europæiske Udviklingsfond til oprettelse af en AVS-EU-vandfacilitet

(forelagt af Kommissionen)

BEGRUNDELSE

Det Europæiske Fællesskab spiller en aktiv rolle for EU's vandinitiativ, der blev taget på verdenstopmødet om bæredygtig udvikling (WSSD). Sigtet med dette initiativ er at yde et væsentligt bidrag til fattigdomsbekæmpelsen, der er hovedmålet for både AVS-EF-partnerskabsaftalen, der blev undertegnet den 23. juni 2000 i Cotonou, og EU's udviklingspolitik.

Da EUF er den vigtigste finansieringskilde for EU's bistand til AVS-staterne, bør (alle yderligere) bidrag til nye initiativer til gavn for AVS-staterne tilvejebringes af EUF. Det beløb, der under 9. EUF er afsat til samarbejdet AVS-staterne imellem, er for lille til at dække alle initiativer. Reserverne under 9. EUF bør derfor tages i anvendelse.

I overensstemmelse med Cotonou-aftalen og den interne aftale mellem EU's medlemsstater har Kommissionens tjenestegrene foreslået, at EUF-Udvalget sikrer støtte fra EU til vandinitiativet ved at overføre de resterende ikke-fordelte midler fra reserven for regionalt samarbejde under 9. EUF (24 mio. EUR) til tildelingen til samarbejdet AVS-staterne imellem og anvender disse midler til et bidrag til AVS-EU-Vandfaciliteten. Denne reserve blev genopfyldt med det samme beløb ved en afgørelse af Rådet for Den Europæiske Union vedrørende den delvise frigørelse af den betingede milliard under 9. EUF. EUF-Udvalget afgav på sit 381. møde den 30. marts 2004 en positiv udtalelse om dette forslag.

Dette forslag fører til, at rammebeløbet for regionalt samarbejde opbruges fuldt ud. Under disse omstændigheder kan AVS-EF-Ministerrådet træffe passende foranstaltninger i henhold til nr. 8 i finansprotokollen vedrørende 9. EUF, der kan anvendes, når de midler, der tilvejebringes gennem et af Cotonou-aftalens instrumenter, er opbrugt.

På denne baggrund foreslår Kommissionen, at Rådet træffer vedlagte afgørelse om den holdning, som EU skal indtage i AVS-EF-Ministerrådet vedrørende overførslen af 185 mio. EUR fra reserven (ikke-fordelte midler) under rammebeløbet for langsigtet udvikling under 9. EUF og 41 mio. EUR fra investeringsfaciliteten under 9. EUF til tildelingen til samarbejdet AVS-staterne imellem, der skal anvendes til oprettelse af en AVS-EU-vandfacilitet. Sammen med den ovenfor naevnte foroegelse paa 24 millioner EUR af intra - AVS bevillingen, dette vil føre til et samlet beløb på 250 mio. EUR for en første tildeling til AVS-EU-vandfaciliteten.

I lyset af resultaterne af midtvejsrevisionerne for AVS-staternes landestrategier og af Rådets præstationsrevision af EUF ved udgangen af 2004, træffer Rådet senest i marts 2005 en afgørelse vedrørende tilvejebringelsen af en anden tildeling på 250 mio. EUR til vandfaciliteten og vedrørende anvendelsen af de resterende 500 mio. EUR af den betingede milliard under den 9. EUF.

Forslag til RÅDETS AFGØRELSE om den holdning, som EU skal indtage i AVS-EF-Ministerrådet vedrørende en afgørelse om brugen af reserven under rammebeløbet for langsigtet udvikling og midler fra investeringsfaciliteten under 9. Europæiske Udviklingsfond til oprettelse af en AVS-EU-vandfacilitet

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 310 sammenholdt med artikel 300, stk. 2, andet afsnit,

under henvisning til forslag fra Kommissionen, og [1]

[1] EFT C [...] af [...], s. [...]

ud fra følgende betragtninger:

(1) Rådet for Den Europæiske Union anerkendte på sin 2509. samling den 19. maj 2003 det nødvendige i, at der tilvejebringes betydelige midler til vand og sanitære faciliteter, og anmodede Kommission om at udarbejde konkrete forslag med henblik på drøftelse i EU og AVS-EF-Ministerrådet.

(2) Rådet for Den Europæiske Union vedtog på sin 2571. samling den 22. marts 2004 oprettelsen af en vandfacilitet for AVS-staterne og vedtog at tage et beløb på 500 mio. EUR ud af den betingede 1 mia. EUR under den 9. Europæiske Udviklingsfond i betragtning til denne vandfacilitet. Det vedtog også at frigive en første tildeling af 250 mio. EUR fra den betingede 1 mia. EUR umiddelbart og at træffe en afgørelse senest i marts 2005 vedrørende tilvejebringelsen af en anden tildeling på 250 mio. EUR og vedrørende anvendelsen af de resterende 500 mio. EUR ud af den betingede 1 mia. EUR.

(3) Ved artikel 15 i AVS-EF-partnerskabsaftalen, der blev undertegnet den 23. juni 2000 i Cotonou, er der oprettet et AVS-EF-Ministerråd med beføjelser til at træffe afgørelser i henhold til aftalen, og nr. 8 i bilag I til samme aftale (Finansprotokol) gør det muligt for AVS-EF-Ministerrådet at træffe passende foranstaltninger, hvis de midler, der tilvejebringes gennem et af aftalens instrumenter, opbruges.

(4) Midlerne under rammebeløbet for regionalt samarbejde og regional integration under 9. EUF er opbrugt. EU's holdning i AVS-EF-Ministerrådet bør derfor fastlægges med henblik på dettes vedtagelse af en afgørelse om et bidrag fra EU til oprettelse af en AVS-EF-vandfacilitet ved hjælp af midler fra reserven under rammebeløbet for langsigtet udvikling og fra investeringsfaciliteten under 9. EUF -

TRUFFET FØLGENDE AFGØRELSE:

Eneste artikel

EU indtager følgende holdning i AVS-EF-Ministerrådet vedrørende brugen af reserven under rammebeløbet for langsigtet udvikling under 9. EUF og midler fra investeringsfaciliteten til oprettelse af en AVS-EU-vandfacilitet på grundlag af vedlagte udkast til AVS-EF-Ministerrådets afgørelse.

Udfærdiget i Bruxelles,

På Rådets vegne

Formand

BILAG

UDKAST

AVS-EF-MINISTERRÅDETS AFGØRELSE

om brugen af reserven under rammebeløbet for langsigtet udvikling og midler fra investeringsfaciliteten under 9. Europæiske Udviklingsfond til oprettelse af en AVS-EU-vandfacilitet

AVS-EF-MINISTERRÅDET HAR -

under henvisning til AVS-EF-partnerskabsaftalen, der blev undertegnet den 23. juni 2000 i Cotonou, særlig bilag I, nr. 8, og

ud fra følgende betragtninger:

(1) Rådet for Den Europæiske Union vedtog på sin 2571. samling den 22. marts 2004 oprettelsen af en vandfacilitet for AVS-staterne og vedtog at tage et beløb på 500 mio. EUR ud af den betingede 1 mia. EUR under den 9. Europæiske Udviklingsfond i betragtning til denne vandfacilitet. Det vedtog også at frigive en første tildeling af 250 mio. EUR fra den betingede 1 mia. EUR umiddelbart og at træffe en afgørelse senest i marts 2005 vedrørende tilvejebringelsen af en anden tildeling på 250 mio. EUR og vedrørende anvendelsen af de resterende 500 mio. EUR ud af den betingede 1 mia. EUR. Den første tildeling af 250 mio. EUR er fordelt over rammebeløbene, der er omhandlet i nr. 3 af den 9. EUF finansprotokol, som følger: 185 mio. EUR til rammebeløbet for støtte til langsigtet udvikling, 24 mio. EUR til rammebeløbet for regionalt samarbejde og regional integration og 41 mio. EUR til investeringsfaciliteten.

(2) Europa-Kommissionen har givet AVS-Ministerrådet meddelelse om forhøjelsen af tildelingen til samarbejdet AVS-staterne imellem under 9. EUF med 24 mio. EUR og foreslået, at disse midler anvendes til et bidrag til en AVS-EU-vandfacilitet.

(3) For at sikre støtte til gennemførelsen af EU-vandinitiativet i AVS-staterne er det hensigtsmæssigt at afsætte yderligere midler til samarbejdet AVS-staterne imellem for et samlet beløb af 500 mio. EUR, af hvilke en første tildeling på 250 mio. EUR kan gøres disponible fra midlerne frigivet af Rådet for Den Europæiske Union. Rammebeløbet for regionalt samarbejde og regional integration som fastsat i nr. 3, litra b), i bilag I (Finansprotokol) til AVS-EF-partnerskabsaftalen er imidlertid opbrugt. De fornødne midler skal derfor overføres fra ikke-fordelte midler under rammebeløbet for langsigtet udvikling under 9. EUF og fra investeringsfaciliteten, der er omhandlet i nr. 3, litra b) og c), i finansprotokollen.

(4) Ved artikel 15 i AVS-EF-partnerskabsaftalen, der blev undertegnet den 23. juni 2000 i Cotonou, er der oprettet et AVS-EF-Ministerråd med beføjelser til at træffe afgørelser i henhold til aftalen -

TRUFFET FØLGENDE AFGØRELSE:

Artikel 1 - Oprettelse af en AVS-EU-vandfacilitet

Et beløb på 226 mio. EUR bestående af 185 mio. EUR fra reserven under rammebeløbet for langsigtet udvikling under 9. EUF og 41 mio. EUR fra investeringsfaciliteten under 9. EUF overføres til tildelingen til samarbejdet AVS-staterne imellem under rammebeløbet for regionalt samarbejde og regional integration og anvendes til oprettelse af en AVS-EU-vandfacilitet. Sammen med et beløb på 24 mio. EUR allerede disponibelt under samarbejdet AVS-staterne imellem, vil et samlet beløb på 250 mio. EUR således blive gjort disponibelt for den første rate af AVS-EU vandfaciliteten.

Artikel 2 - Anden Rate

Under forudsætning af frigivelsen af den anden tildeling fra Rådet for Den Europæiske Union af 250 mio. EUR fra den betingede 1 mia. EUR under den 9. Europæiske Udviklingsfond, vil dette beløb blive anvendt til en anden rate af AVS-EU vandfaciliteten.

Artikel 3

I henhold til artikel 13, stk. 2, i bilag IV til AVS-EF-partnerskabsaftalen anmoder AVS-Ministerrådet Kommissionen om at finansiere støtten til AVS-EU-Vandfaciliteten ved hjælp af midler fra samarbejdet AVS-staterne imellem for beløbene henvist til i artikel 1 og 2.

Udfærdiget i Bruxelles

På AVS-EF-Ministerrådets vegne

Formand